אלכס סמפסון

**אלכס דארן סמפסון** (באנגלית: **Alex Darren Sampson**; נולד ב-20 בינואר 2004) הוא זמר-יוצר קנדי, שזכה לחשיפה עולמית משמעותית ב-America's Got Talent בשנת 2024 כמשתתף העונה ה-19 בתוכנית.

## ראשית חייו
סמפסון נולד ב-20 בינואר 2004 בת'אנדר ביי, אונטריו, קנדה. הוריו הם דארן וג'ניפר. הוא גדל בעיירה הקטנה אטיקוקן שבאונטריו, המונה כ-2,500 תושבים. סמפסון הוא הבן האמצעי במשפחה; יש לו אח גדול בשם סיימון ואח קטן בשם בן. בגיל תשע הופיע לראשונה במופע כישרונות בבית ספרו. בנערותו עבד במכולת מקומית ובשטיפת מכוניות כדי לחסוך כסף לרכישת ציוד הקלטה, ונהג להתאמן על שירתו בתוך הרכבים בגלל האקוסטיקה. בגיל 15 החל לפרסם קאברים בטיקטוק שהפכו לוויראליים והובילו לחשיפתו. הוא סיים את לימודיו בתיכון המקומי באטיקוקן לפני שעבר להתגורר בלוס אנג'לס כדי לפתח את הקריירה המוזיקלית שלו ולחתום על חוזה הקלטות.

## קריירה
### 2019-2022: תחילת הקריירה
סמפסון החל את דרכו המוזיקלית בתחילת שנת 2019, כאשר החל לפרסם קאברים בטיקטוק. ב-14 בינואר 2019 הוציא את שירו הראשון, "Lie To Me", וב-15 בנובמבר של אותה שנה הוציא את הסינגל "Stay Here", שזכה להצלחה ברשתות החברתיות. באותה תקופה הוציא שירים נוספים שזכו למיליוני צפיות, בהם "All That We Could Have Been" ו-"Play Pretend". בשנת 2021 שיתף פעולה עם התאומים מרטינז בשיר "Magnet". במהלך שנים אלו צבר קהל מעריצים של מיליוני עוקבים והוחתם לראשונה על ידי סוכנות בלוס אנג'לס, שממנה נפרד בשנת 2022.

### 2023-הווה: וורנר רקורדס, America's Got Talent
בשנת 2023 חתם סמפסון על חוזה הקלטות עם חברת וורנר רקורדס. באותה שנה נכלל ברשימת האמנים המבטיחים של מגזין People. ב-19 בינואר 2024 הוציא את מיני-אלבום הבכורה שלו תחת הכותרת, שנקרא "Blurry Vision".

בקיץ 2024 השתתף סמפסון בעונה ה-19 של תוכנית הריאלטי America's Got Talent. באודישן ביצע את שירו המקורי "Pretty Baby", שזכה לשבחים מהשופטים על סגנונו הרטרואי. הוא העפיל לשלב חצי הגמר לאחר שביצע ברבע הגמר את השיר "If You Were My Girl", ובחצי הגמר ביצע את השיר המקורי "Wallflower". הוא הודח בשלב חצי הגמר. ב-27 בספטמבר 2024 הוציא את המיני-אלבום השני שלו, Hopeless" Romantic", שכלל את שירי התוכנית. בפברואר 2026 הוציא את הסינגל "Not Even Gone" ויצא לסיבוב הופעות.

## אמנותיות
סגנונו המוזיקלי של סמפסון מתאפיין בשילוב בין פופ מודרני לבין אלמנטים של מוזיקת רטרו משנות ה-50 וה-60. הוא ציין כי הוא שואב השראה רבה מזמרי קרונר קלאסיים ומאמנים כמו פול אנקה, בובי וינטון ובילי הולידיי, ומשתדל לשלב את הנינוחות והרומנטיקה של אותה תקופה בתוך הפקות פופ עכשוויות. השופטים בתוכנית America's Got Talent תיארו את קולו כבעל איכות נוסטלגית וייחודית בנוף המוזיקלי הנוכחי.

בנוסף להשפעות הוינטאג', סמפסון הושפע בנעוריו מאמני פופ ורוק מודרניים כמו Owl City, להקת 5 Seconds of Summer ואד שירן, שהיוו השראה לתחילת דרכו ככותב שירים וליוצר בטיקטוק. הוא מרבה להשתמש בפסנתר ובגיטרה אקוסטית בתהליך היצירה שלו, ושיריו עוסקים לרוב בנושאים של אהבה צעירה, שברון לב והתבגרות.

## חיים אישיים
בנובמבר 2023 שיתף סמפסון כי הוא נמצא במערכת יחסים, אך בחר שלא לחשוף את זהות בת זוגו. בינואר 2024 הצהיר כי הוא רווק וכי בכוונתו להתמקד בקריירה המוזיקלית שלו במהלך השנה. באוקטובר 2025 אישר סמפסון כי היה במערכת יחסים במהלך שנת 2024 שהסתיימה, וציין כי הוא מעדיף לשמור על חייו הרומנטיים פרטיים והרחק מהרשתות החברתיות כדי להימנע מביקורת ציבורית. בספטמבר 2025 דווח כי הוציא שיר בהשתתפות בת זוגו באותה עת, לילי. סמפסון העיד כי תהליך כתיבת השירים משמש עבורו כפורקן אישי לחוויותיו, ולעיתים הוא שואב השראה לכתיבה מרגעים אישיים מורכבים, כגון פרידות.

### התבטאויות ועמדות
סמפסון התבטא בעבר בנושא חשיבות המגוון האנושי, ותיאר אותו כגורם שהופך את העולם למקום יפה והרמוני יותר. בנוסף, הוא שיתף את דעתו על ההשפעה הדואלית של הרשתות החברתיות, ותיאר אותן כמצד אחד כלי מדהים לחיבור עם מעריצים, ומצד שני מקום שעלול להיות נורא ופוגעני. במהלך השתתפותו בתוכנית America's Got Talent, הביע את הערכתו העמוקה לארצות הברית וציין כי החוויה בתוכנית גרמה לו "כמעט לרצות להיות אמריקאי", תוך שהוא מדגיש את חשיבות התמיכה המשפחתית כערך עליון בחייו.

## פילמוגרפיה
### טלוויזיה

## דיסקוגרפיה
### סינגלים
* 2019: Lie To Me
* 2019: Stay Here
* 2020: Play Pretend
* 2021: Magnet
* 2023: Blindsided
* 2024: Pretty Baby
* 2024: If You Were My Girl
* 2024: Wallflower
* 2026: Not Even Gone

### מיני-אלבומים
* 2024: Blurry Vision
* 2024: Hopeless Romantic

## סיבובי הופעות
* 2024: The Blurry Vision Tour
* 2025: The Hopeless Romantic Tour
* 2026: Alex Sampson: North American Tour

## פרסים ומועמדויות

## קישורים חיצוניים

## הערות שוליים

קטגוריה:אמריקאים שנולדו ב-2004